Rapport mill-Kummissjoni lill-Kunsill - Rapport 2001–2005 dwar l-implimentazzjoni ta' l-iskema ta' għajnuniet nazzjonali fit-tul favur l-agrikoltura fir-reġjuni tat-Tramuntana ta' l-Iżvezja skond id-Deċiżjoni tal-Kummissjoni 2004/291/KE /* KUMM/2007/0416 finali */





MT Brussel 31.7.2007 KUMM(2007) 416 finali RAPPORT MILL-KUMMISSJONI LILL-KUNSILL Rapport 2001–2005 dwar l-implimentazzjoni ta' l-iskema ta' għajnuniet nazzjonali fit-tul favur l-agrikoltura fir-reġjuni tat-Tramuntana ta' l-Iżvezja skond id-Deċiżjoni tal-Kummissjoni 2004/291/KE RAPPORT MILL-KUMMISSJONI LILL-KUNSILL Rapport 2001–2005 dwar l-implimentazzjoni ta' l-iskema ta' għajnuniet nazzjonali fit-tul favur l-agrikoltura fir-reġjuni tat-Tramuntana ta' l-Iżvezja skond id-Deċiżjoni tal-Kummissjoni 2004/291/KE WERREJ 1. Daħla (...)3 1.1. Kuntest (...)3 1.2. Prinċipji ġenerali (...)3 1.3. Is-sottoreġjuni (...)4 1.4. Amministrazzjoni u kontrolli (...)4 2. Implimentazzjoni ta' l-għajnuna Nordika 2001-2005 (...)5 2.1. Deċiżjonijiet tal-Kummissjoni (...)5 2.2. Għajnuna mogħtija fl-Iżvezja (...)5 2.3. Għajnuna Komunitarja (...)6 2.4. Volumi ta' produzzjoni sussidjati (...)6 3. Żvilupp ta' l-ekonomija agrikola fir-reġjuni ta' l-għajnuna Nordika (...)7 3.1. Volumi sussidjati (...)7 3.2. Żvilupp ta' produzzjonijiet ewlenin fis-sottoreġjuni (...)7 3.3. Żvilupp ta' l-użu ta' l-art u l-istruttura ta' l-azjenda agrikola (...)8 3.4. Impatt soċjoekonomiku (...)9 3.5. Impatt fuq il-qagħda ta' l-ambjent (...)10 3.6. Impatt fuq il-katina alimentari (...)10 4. Konklużjoni (...)10 1. Daħla 1.1. Kuntest Skond l-Artikolu 142 ta' l-Att ta' Adeżjoni ma' l-Unjoni Ewropea tar-Repubblika ta' l-Awstrija, ir-Repubblika tal-Finlandja u r-Renju ta' l-Iżvezja, il-Kummissjoni tawtorizza lill-Iżvezja biex tagħti għajnuniet nazzjonali fuq bażi fit-tul bl-iskop li jassiguraw li tibqa' ssir attività agrikola fir-reġjuni tat-Tramuntana. Din l-għajnuna, imsejħa "għajnuna Nordika", tingħata partikolarment sabiex tiġi konservata l-produzzjoni tradizzjonali primarja u l-ipproċessar naturalment adattat għal kundizzjonijiet klimatiċi, ittejjeb l-istrutturi tal-produzzjoni, il-marketing u l-ipproċessar ta' prodotti agrikoli, tiffaċilita d-disponiment ta' l-imsemmija prodotti u tassigura li l-ambjent ikun protett u li l-kampanja tkun ippreservata. L-iskema ta' "għajnuna Nordika" tkopri r-reġjuni li jinsabu fit-tramuntana tat-62 Parallela u xi artijiet li jmissu magħhom fin-nofsinhar ta' dik il-parallela li jkunu affettwati minn kundizzjonijiet simili tal-klima. Biex dawn l-artijiet ikunu ddeterminati, tqiesu dawn il-fatturi li ġejjin; densità baxxa tal-popolazzjoni (massimu ta' 10 persuni/km2), il-proporzjon ta' żona agrikola użata (UAA) paragunata ma' wiċċ l-art kollha (anqas minn 10 fil-mija) u il-proporzjon ta' art agrikola li tkun iddedikata għal uċuħ intenzjonati għall-konsum tal-bniedem fuq art li tinħarat paragunata ma' l-UAA. Iż-żona attwali tkopri total ta' 355 017-il ettaru ta' l-UAA, li jikkorrispondu għal 11 % ta' l-UAA totali ta' l-Iżvezja [1]. Wara sena mill-adeżjoni u, sussegwentement, kull ħames snin, il-Kummissjoni għandha tippreżenta lill-Kunsill rapport dwar l-awtorizzazzjonijiet mogħtija u r-riżultati ta' l-għajnuna mogħtija fl-ambitu ta' l-awtorizzazzjonijiet imsemmija, skond l-Artikolu 143. Ir-rapporti preċedenti ġew ippreżentati fl-1996 u fl-2002. Dan ir-rapport huwa bbażat fuq l-informazzjoni mogħtija mill-awtoritajiet Żvediżi. Mhumiex se jinsiltu konklużjonijiet dwar jekk l-għanijiet ta' l-iskema ntlaħqux. Il-Kummissjoni kkomissjonat studju separat biex jindirizza dan il-punt. 1.2. Prinċipji ġenerali L-għajnuna Nordika hija differenti għal kull reġjun u tingħata skond l-unitajiet ta' produzzjoni, billi jitqiesu r-restrizzjonijiet stabbiliti mill-organizzazzjonijiet komuni tas-suq. Il-limitazzjoni tal-volumi ta' produzzjoni awtorizzati hija stabbilita abbażi ta' livell totali nazzjonali, filwaqt li l-livelli reġjonali huma ffissati għal finijiet ta' ċarezza. L-għajnuna ma tista' la tkun marbuta mal-produzzjoni tal-ġejjieni u lanqas twassal għal żieda fil-produzzjoni jew fil-livelli ta' għajnuniet ikkumbinati fir-rigward ta' l-għajnuna mogħtija matul il-perjodu ta' referenza. L-għajnuna Nordika nħarġet għall-produtturi agrikoli u ortikoli għall-ħalib tal-baqar, il-ħnieżer, il-mogħoż, id-driefeġ, il-bajd, il-berries u l-ħxejjex. Barra minn dan, qed jingħata sostenn għat-trasport tal-ħalib tal-baqar bejn il-post tal-produzzjoni u ċ-ċentru ta' ġbir jew il-post ta' l-ewwel ipproċessar. L-għajnuna tingħata jew għan-numru ta' bhejjem jew għall-kwantità ta' ettari. Fil-każ ta' sussidji għall-produzzjoni u t-trasport tal-ħalib, l-għajnuna tingħata għall-kwantitajiet ta' ħalib (kg) forniti u miġburin. Il-livelli ta' għajnuna kif ukoll il-kwantitajiet prodotti ġew ikkalkolati skond l-istatistika nazzjonali disponibbli għall-1994 għall-produzzjoni ta' ħalib tal-baqar u dik tal-berries u tal-ħxejjex. Intqies li dan il-perjodu ma ntlaqatx mill-konsegwenzi ta' l-adeżjoni futura u, fl-istess ħin, kien rappreżentattiv tal-qagħda fl-Iżvezja wara r-riforma tas-settur agrikolu fil-bidu tad-Disgħinijiet. Din is-sena kienet ukoll l-ewwel sena li fiha l-berries u l-ħxejjex ingħatatilhom l-għajnuna. L-1993 ingħażel bħala l-perjodu ta' referenza għas-setturi l-oħra ta' produzzjoni. Jistgħu jinħarġu għajnuniet għall-produtturi (jew żwieġhom) li jkollhom età bejn it-18 u l-65 sena. Il-benefiċjarji ta' l-għajnuna għandhom ikunu fil-pussess ta' talanqas tliet ettari raba' jew talanqas nofs ettaru koltivazzjoni ortikola. 1.3. Is-sottoreġjuni Għall-implimentazzjoni ta' l-għajnuniet u l-programmi fil-qafas tal-politika agrikola, it-territorju Żvediż jinqasam f'sottoreġjuni. Ir-reġjun tat-Tramuntana Żvediż jinkludi erba' sottoreġjuni, li huma 1, 2a, 2b u 3 (Grafika 1). Ir-reġjuni jirriflettu l-gravità differenti ta' l-iżvantaġġi naturali u l-kundizzjonijiet ta' produzzjoni. (...PICT...) (...PICT...) (...PICT...) (...PICT...) (...PICT...) (...PICT...) (...PICT...) Grafika 1 – Żoni koperti mill-għajnuniet agrikoli (is-sottoreġjuni 1 sa 3 huma inklużi fl-għajnuna Nordika) 1.4. Amministrazzjoni u kontrolli L-għajnuna nazzjonali għall-produzzjoni tal-ħalib, tal-ħnieżer u tal-bajd hija amministrata, eżaminata u deċiża mill-Bord ta' l-Agrikoltura Żvediż. Il-kontrolli li jivverifikaw jekk il-benefiċjarji jissodisfawx il-kundizzjonijiet meħtieġa għall-għajnuna jitwettqu fl-ambitu ta' l-iskema ta' pagamenti tal-PAK. Fil-kontrolli jintużaw is-Sistema Integrata ta' Amministrazzjoni u Kontroll (IACS) u s-sistema ta' sanzjonijiet assoċjata magħha. Il-Bord ta' l-Agrikoltura Żvediż huwa responsabbli mill-koordinament tal-kontrolli mwettqa mill-bord amministrattiv tal-kontea. Mill-inqas, il-kontrolli jitwettqu fuq 10 % ta' l-applikazzjonijiet għal sussidji fil-qasam tat-trobbija tal-bhejjem u 5 % ta' dawk għal sussidji skond wiċċ l-art. L-anomaliji ta' l-ispezzjonijiet kienu fil-biċċa l-kbira kkawżati min-numru limitat ta' benefiċjarji totali, li joħloq ċerta inċertezza dwar l-importanza statistika tas-sejbiet. L-Iżvezja għandha tressaq lill-Kummissjoni rapport annwali dwar l-effetti ta' l-għajnuniet mogħtija, u partikolarment dwar it-tendenza tal-produzzjoni u l-mezzi relatati li qed jikkwalifikaw għall-għajnuna, it-tendenza ta' l-ekonomija tar-reġjuni kkonċernati kif ukoll dwar l-effetti fuq il-ħarsien ta' l-ambjent. Il-Kummisssjoni, abbażi ta' dan ir-rapport u tagħrif disponibbli ieħor, għandha tivverifika l-kompatibbiltà bejn l-implimentazzjoni u d-dispożizzjonijiet rilevanti. 2. Implimentazzjoni ta' l-għajnuna Nordika 2001-2005 2.1. Deċiżjonijiet tal-Kummissjoni L-iskema ta' għajnuna Nordika Żvediża ġiet approvata mid-Deċiżjoni tal-Kummissjoni 96/228/KE tat-28 ta' Frar 1996. Din id-deċiżjoni ġiet emendata tliet darbiet. Matul l-ewwel perjodi ta' rappurtar, l-emenda 97/557/KE kkoreġiet xi żbalji materjali, awtorizzat li l-għajnuna għall-ħalib f'livell ta' azjenda agrikola titħallas sa l-ammont totali tal-ħalib, skond l-Artikolu 2(1) tar-Regolament (KEE) Nru 3950/92, u żiedet ftit l-għajnuna għal-laħam tal-majjal (b'konsegwenza ta' data aktar preċiża). L-emenda 2000/411/KE ttrasferiet parti mill-għajnuna għall-ħalib għall-għajnuna għat-trasport, u b'hekk tnaqqset l-għajnuna totali għall-ħalib filwaqt li nżammet in-newtralità tal-baġit kumplessiva. Il-livelli ta' referenza korrispondenti għall-ħnieżer għat-tismin, il-ħnieżer nisa u t-tiġieġ li jbidu tqiesu bħala valur wieħed għal dak li għandu x'jaqsam mal-paragun ta' livelli ta' referenza u riżultati. Fid-Deċiżjoni 2004/291/KE, li daħlet fis-seħħ retroattivament fl-1 ta' Jannar 2003, il-livell ta' referenza totali żdied għal SEK 318.67 miljun. Żdied l-ammont ta' għajnuna għad-driefeġ fiż-żoni sussidjati kollha u l-għajnuna għall-produzzjoni tal-ħalib u għall-mogħoż żdiedet fiż-żona 1. Tneħħew il-livelli ta' referenza għall-produzzjoni f'termini ta' kili jew bhejjem, u minn din id-data, għad-Deċiżjoni Żvediża, huwa validu livell ta' referenza uniku f'miljuni ta' SEK kull sena. 2.2. Għajnuna mogħtija fl-Iżvezja It-tabella 1 turi sinteżi ta' l-għajnuna Nordika mogħtija fl-2001 u fl-2005 meta mqabbla mal-livell ta' referenza. Sa tmiem il-perjodu, intużat 92 % ta' l-għajnuna awtorizzata. Fis-setturi kollha l-ammont ta' l-għajnuna mogħtija kien inqas mill-għajnuna awtorizzata. L-għajnuna għall-produzzjoni tal-bajd hija eċċezzjoni, liema għajnuna kienet ogħla mil-livelli fl-2003, l-2004 u l-2005. Dan sar b'konsegwenza għaż-żieda fil-livelli ta' għajnuna introdotti fl-2002. Minkejja dan, l-eċċess qed jonqos u, fl-2005, kien biss ta' 10 % (Tabella 1). Tabella 1 – Sinteżi ta' l-ammonti ta' l-għajnuna Nordika, 2001-2005 Prodott | Għajnuna totali mogħtija fl-2001, miljuni ta' SEK | Għajnuna totali mogħtija fl-2005, miljuni ta' SEK | Għajnuna Nordika awtorizzata fl-2005, miljuni ta' SEK | Ħalib* | 265.29 | 256.97 | 275.87 | Ħnieżer għat-tismin | 11.96 | 12.63 | 14.17 | Ħnieżer nisa | 1.43 | 1.85 | 4.40 | Tiġieġ li jbidu | 1.80 | 2.64 | 2.40 | Mogħoż | 0.99 | 0.96 | 1.20 | Trasport tal-ħalib tal-baqar | 17.48 | 16.51 | 18.60 | Berries u ħxejjex | 1.05 | 1.25 | 2.03 | TOTAL | 300.00 | 292.81 | 318.67 | * inkluż il-ħalib bi kwota għall-bejgħ dirett | 2.3. Għajnuna Komunitarja L-agrikoltura fiż-żoni sussidjati mill-iskema ta' għajnuna Nordika qiegħda wkoll tibbenefika minn strumenti finanzjati mill-UE, bħalma huma ż-żewġ pilastri tal-politika agrikola komuni. Mill-miżura tat-tieni pilastru, l-għajnuniet għaż-żoni żvantaġġati (less-favoured areas – LFA) u miżuri agroambjentali (agri-environmental measure – AEM) għandhom importanza partikolari għas-settur agrikolu fiż-żoni sussidjati. Dawn is-sussidji telgħu b'10 % mill-2001 sa l-2005 (Tabella 2). Tabella 2 – Sinteżi ta' l-għajnuniet LFA u AEM fl-2001 u fl-2005 Sena | Allowance kompensatorja, LFA, miljuni ta' SEK | Pagamenti agroambjentali, miljuni ta' SEK | Total miljuni ta' SEK | 2001 | 292.66 | 372.32 | 664.98 | 2005 | 305.88 | 428.2 | 734.08 | 2.4. Volumi ta' produzzjoni sussidjati Il-volumi prodotti tal-ħalib naqsu, u għalhekk għandu effett ukoll fuq il-livell ta' l-għajnuna għat-trasport. Il-produzzjoni tal-mogħoż kif ukoll il-ħnieżer nisa u d-driefeġ jesperjenzaw l-istess żvilupp. Mill-2002, il-produzzjoni ta' ħnieżer għat-tismin u t-tiġieġ li jbidu żdiedet gradwalment. Żieda analoga ġiet irreġistrata għall-meded ta' art ikkoltivati bi frott u berries, li jimplika żieda fil-produzzjoni iżda l-valuri baqgħu sew taħt il-livelli ta' referenza. Tabella 3a – Sinteżi tal-volumi totali fl-2001 u fl-2005 Prodott | Numru ta' bhejjem għal kull ettaru sussidjat, 2001 | Numru ta' bhejjem għal kull ettaru sussidjat, 2005 | Livelli ta' referenza 2005 | Ħalib (t)* | 458 670 | 437 496 | mhux disp. | Ħnieżer għall-qatla | 97 940 | 99 691 | mhux disp. | Ħnieżer nisa | 3 706 | 3 235 | mhux disp. | Tiġieġ li jbidu | 208 256 | 243 522 | mhux disp. | LU totali ħnieżer, ħnieżer nisa u tiġieġ | 13 100 | 13 472 | 16 532 | Mogħoż | 2 299 | 2 090 | 2 577 | Berries u ħxejjex | 387 | 445 | 750 | Tabella 3b – Għajnuna għat-trasport imħallsa fl-2001 u fl- 2005 Prodott | Għajnuna għat-trasport mħallsa, 2001, miljuni ta' SEK | Għajnuna għat-trasport mħallsa, 2005, miljuni ta' SEK | Livelli ta' referenza 2005 | Għajnuna għat-trasport, ħalib tal-baqar | 17.48 | 16.51 | 18.60 | 3. Żvilupp ta' l-ekonomija agrikola fir-reġjuni ta' l-għajnuna Nordika Ir-riżultati huma bbażati fuq l-informazzjoni mogħtija mill-awtoritajiet Żvediżi skond l-Artikolu 143(2) ta' l-Att ta' Adeżjoni. 3.1. Volumi sussidjati Il-volumi ta' produzzjoni totali naqsu fiż-żona sussidjata sa l-2004, sena li fiha ġiet irreġistrata inverżjoni fit-tendenza. Il-produzzjoni tal-ħalib stabbiliet ruħha u żdiedet il-produzzjoni ta' ħnieżer għall-qatla u dik tal-frott u l-berries. Madankollu, meta mqabbla mas-sena preċedenti, il-volumi totali ta' produzzjoni naqsu fl-2005 l-aktar minħabba tnaqqis fil-produzzjoni tal-ħalib. 3.2. Żvilupp ta' produzzjonijiet ewlenin fis-sottoreġjuni Ħalib Il-prodott agrikolu ewlieni fir-reġjuni Żvediżi tat-Tramuntana huwa l-ħalib, li jirrappreżenta 70% tal-valur tal-produzzjoni agrikola totali taż-żona. It-tabella 4 turi l-iżvilupp tal-volum ta' produzzjoni tal-ħalib (f'tunnellati) fis-sottoreġjuni differenti. Il-produzzjoni totali qiegħda tonqos ftit, l-aktar minħabba li l-produtturi żgħar qegħdin jabbandunaw is-settur. Iż-żona sussidjata tikkorrispondi għal 14 % tal-produzzjoni tal-ħalib totali fl-Iżvezja. Aġġustament taż-żona, li daħal fis-seħħ mill-1 ta' Jannar 2005, biddel iż-żona li magħha jagħmlu parti għadd ta' parroċċi, fejn dawn ġew trasferiti minn 2b għal 2a. B'hekk, fl-2005, dan wassal għal ksur tal-livell ta' referenza fiż-żona sussidjata 2a b'SEK 7 miljun, li jirrappreżentaw 2,6 % tal-produzzjoni tal-ħalib totali fiż-żona sussidjata. Dan it-tqassim mill-ġdid taż-żoni jispjega l-varjazzjonijiet fil-produzzjoni fiż-żoni 2a u 2b (Tabella 4). It-tnaqqis fil-produzzjoni tal-ħalib kien ħafna inqas minn dak f'għadd ta' azjendi agrikoli, dan jirrifletti l-proċess ta' aġġustament strutturali li ilu għaddej fil-perjodu kemm fir-reġjun kif ukoll fil-pajjiż kollu. Matul il-perjodu ta' rappurtar, l-għadd ta' azjendi agrikoli tal-ħalib fir-reġjun naqas minn 2 225 għal 1 662 azjenda, li jirrappreżentaw 25 % ta' l-azjendi agrikoli fir-reġjun meta mqabbla mat-tnaqqis ta' l-azjendi agrikoli tal-ħalib ta' 28 % għall-pajjiż kollu. Jekk jitqabbel id-daqs ta' l-azjenda skond in-numru ta' baqar medju għal kull azjenda, id-daqs jikber b'pass aktar mgħaġġel fil-pajjiż meħud kollu flimkien milli fir-reġjun. L-istatistika rigward il-produttività mhijiex kompluta, iżda huwa stmat li l-produttività fis-settur fir-reġjun sussidjat naqset minkejja żieda fl-effiċjenza tal-produzzjoni. Tabella 4 – Perċentwal tal-produzzjoni tal-ħalib (t) fis-sottoreġjuni fl-1996 u fl-2001–2005 Żona sussidjata/sena | 1996 | 2001 | 2002 | 2003 | 2004 | 2005 | Bidla 2001-2005 (%) | 1 | 53930 | 47 179 | 45 427 | 43 817 | 43 253 | 41 703 | – 12 % | 2a | 209498 | 216 639 | 217 719 | 218 592 | 220 676 | 230 181 | + 6 % | 2b | 118 970 | 116 050 | 116 926 | 114 797 | 114 299 | 90 596 | – 22 % | 3 | 88 458 | 78 802 | 75 136 | 72 828 | 71 862 | 69 017 | – 12 % | 1–3 | 470 856 | 458 670 | 455 208 | 450 065 | 450 091 | 431 496 | – 6 % | Żvezja | 3 258 000 | 3 290 000 | 3 226 000 | 3 206 000 | 3 229 000 | 3 163 000 | – 4 % | Ħnieżer għat-tismin u ħnieżer nisa Il-ħnieżer għat-tismin u d-driefeġ jirrappreżentaw, wara l-ħalib u ċ-ċanga, t-tielet linja ta' produzzjoni l-aktar importanti tat-Tramuntana ta' l-Iżvezja u l-għajnuna favur il-ħnieżer għat-tismin tikkostitwixxi t-tieni l-akbar għajnuna fl-ambitu ta' l-iskema. Madankollu, il-livell tal-produzzjoni huwa baxx meta mqabbel mal-bqija tal-pajjiż. L-għadd ta' ħnieżer nisa fiż-żoni sussidjati jammonta għal ftit iktar minn 3 % ta' l-għadd totali ta' ħnieżer nisa fil-pajjiż kollu matul il-perjodu mill-1995 sa l-2004. In-numru ta' azjendi agrikoli għat-tismin tal-ħnieżer li jibbenefikaw minn għajnuna naqas minn 121 fl-2001 għal 101 fl-2005, iżda l-produzzjoni żdiedet bi ftit, li jimplika aġġustament strutturali. Madankollu, il-produzzjoni ta' ħnieżer nisa u driefeġ qiegħda tonqos, kemm f'termini ta' għadd ta' azjendi agrikoli kif ukoll ta' bhejjem. Jekk jitqiesu s-sottoreġjuni individwali, in-numru ta' ħnieżer għat-tismin u ħnieżer nisa naqas b'mod konsiderevoli fiż-żona sussidjata 3. Fl-istess perjodu, in-numru ta' ħnieżer żdied fiż-żoni sussidjati 1 u 2. Kollox ma' kollox, il-produzzjoni totali fir-reġjun sussidjat baqgħet stabbli (Tabella 5). Tabella 5 – Numru ta' ħnieżer għat-tismin u ħnieżer nisa sussidjati, 2001–2005 Żona sussidjata/sena | 2001 | 2002 | 2003 | 2004 | 2005 | Bidla 2001-2005 (%) | 1 | 883 | 613 | 614 | 1 087 | 1 390 | + 57 % | 2 | 82 593 | 77 431 | 73 119 | 83 054 | 86 378 | + 4 % | 3 | 18 170 | 18 122 | 15 137 | 14 646 | 15 158 | – 17 % | 1–3 | 101 646 | 96 166 | 88 870 | 98 787 | 102 926 | + 1 % | 3.3. Żvilupp ta' l-użu ta' l-art u l-istruttura ta' l-azjenda agrikola Il-pajsaġġ agrikolu fit-Tramuntana ta' l-Iżvezja jikkonsisti fil-biċċa l-kbira tiegħu f'azjendi agrikoli żgħar li fihom l-attività ewlenija hija t-trobbija tal-bhejjem. Madankollu, bħala fil-bqija tal-pajjiż, għaddej aġġustament strutturali kostanti b'għadd mnaqqas ta' azjendi, l-aktar fis-settur tal-produzzjoni tal-ħalib. Iżda dan l-aġġustament għall-ekonomiji ta' skala għandu pass aktar bil-mod fiż-żona sussidjata milli fil-bqija tal-pajjiż. Fl-Iżvezja meħuda kollha kemm hi, 71 % tan-numru ta' azjendi agrikoli baqa' fl-2004 meta mqabbel ma' l-1995. Fir-reġjun sussidjat, il-perċentwal ta' l-azjendi agrikoli li jibqgħu hija baxxa u jvarja minn 47 % fiż-żona sussidjata 1 għal 63 % fiż-żona sussidjata 3. Madwar azjenda agrikola waħda minn ħamsa tinsab fiż-żoni sussidjati. L-ispejjeż għat-trasport fl-azjendi agrikoli telgħin minħabba d-distanzi bejn l-għelieqi. L-istruttura tal-pajsaġġ timpedixxi li jinħolqu għelieqi kontinwi u magħquda. Id-daqs tal-ġonot tar-raba' huwa żgħir u fl-istess ħin ikkumbinat ma' porzjon relattivament żgħir ta' art agrikola mit-total tal-wiċċ ta' l-art. Fl-2005, l-għadd ta' azjendi agrikoli ma baqax jonqos iżda żdied minħabba l-implimentazzjoni tar-riforma tal-PAK ta' l-2005, dan wassal għal żieda kemm fl-għadd ta' azjendi agrikoli kif ukoll fid-daqs taż-żona agrikola. Madankollu, ma hemm ebda bidla strutturali reali fis-settur tal-biedja; il-bidla fiċ-ċifri hija konsegwenza tal-bidla fid-definizzjoni ta' l-azjendi agrikoli taż-żoni li jissodisfaw ir-regoli ta' eliġibbiltà ġodda. Tabella 6 – Numru ta' azjendi fis-sottoreġjuni differenti u fl-Iżvezja kollha Żona/sena | 2001 | 2002 | 2003 | 2004 | 2005 | Bidla % 2001-2004 | Bidla % 2001-2005 | 1 | 1 661 | 1 537 | 1 400 | 1 374 | 2 106 | – 17 | + 26 | 2a | 4 856 | 4 462 | 4 093 | 4 010 | 5 179 | – 17 | + 7 | 2b | 3 498 | 3 180 | 2 883 | 2 786 | 3 726 | – 20 | + 7 | 3 | 3 330 | 3 133 | 2 886 | 2 810 | 3 661 | – 16 | + 10 | 1–3 | 13 345 | 12 312 | 11 262 | 10 980 | 14 672 | – 18 | + 10 | Żvezja | 74 195 | 70 914 | 66 780 | 65 801 | 74 863 | – 11 | + 1 | 10 % ta' l-art agrikola Żvediża tinsab fiż-żoni sussidjati 1-3. It-tnaqqis fl-art agrikola kien anqas mit-tnaqqis fl-għadd ta' azjendi, li jġiegħel dak li jkun jaħseb li l-azjendi li baqa' kibru. Mill-1995 sa l-2004, fir-reġjun sussidjat, bejn 6 u 15 % ta' l-art agrikola ġiet irtirata. Il-paragun ma' l-2005 mhuwiex ta' siewi minħabba, kif intqal qabel, il-konsegwenzi tar-riforma tal-PAK. Fir-reġjuni tat-Tramuntana, kemm l-ispiża tax-xogħol kif ukoll kemm jiswa l-bini fis-settur agrikolu huma normalment ogħla, l-aktar minħabba li hu meħtieġ aktar xogħol għal kull baqra tal-ħalib. Waħda mir-raġunijiet għal dan hija li l-azjendi li jrabbu l-bhejjem huma iżgħar u l-istruttura ta' l-azjenda u l-kundizzjonijiet klimatiċi huma anqas favorevoli. Għalhekk, dan iwassal għal ġabriet ta' għelejjel aktar baxxi u intensità tax-xogħol għolja fil-produzzjoni ta' magħlef fl-azjenda agrikola. 3.4. Impatt soċjoekonomiku Fl-Iżvezja kollha kif ukoll fiż-żoni sussidjati, l-għadd ta' persuni impjegati fis-settur agrikolu qiegħed jonqos b'pass relattivament mgħaġġel, u mingħajr differenzi sostanzjali bejn is-sottoreġjuni u ż-żona sussidjata. Għas-setturi li mhumiex l-agrikoltura, it-tendenza hija ftit iktar negattiva fiż-żoni tat-Tramuntana. Iż-żieda demografika fir-reġjuni tat-Tramuntana hija ferm iktar dgħajfa milli hi fil-bqija ta' l-Iżvezja. Matul il-perjodu bejn l-1995 u l-2004, il-popolazzjoni fl-Iżvezja kibret b'4 % filwaqt li fiż-żoni sussidjati naqset b'5 % (Tabella 7). Il-ġeografija ekonomika Żvediża hija tassew eteroġenja u jeżistu differenzi kbar fil-mudelli ta' żvilupp bejn il-komuni l-aktar b'saħħithom u dawk l-aktar dgħajfa. Żieda demografika dgħajfa flimkien ma' pagi medji baxxi jissarrfu f'poter ta' akkwist relattivament dgħajjef għaż-żoni interni tat-Tramuntana ta' l-Iżvezja. B'hekk, dan il-fatt jikkontribwixxi fir-restrizzjoni tal-kummerċ u tas-servizzi, li sikwit jiddependu mis-suq tal-madwar. F'ċerti żoni, dan jista' jiġi kkumpensat bl-ammont kbir ta' viżitaturi u turisti, bħal f'uħud miż-żoni tal-muntanji. Tabella 7 – Bidliet fil-kampanja fiż-żoni sussidjati 1-3 meta mqabbla mal-bqija tal-pajjiż Varjabbli | Żoni sussidjati 1-3 | Bqija ta' l-Iżvezja | Varjazzjoni demografika 1995-2005 | –5% | 4% | Varjazzjoni fl-ammont ta' impjegati 1995-2004 | 1% | 10% | Varjazzjoni fl-ammont ta' impjegati fis-settur agrikolu, forestali, tal-kaċċa u tas-sajd 1995-2003 | –19% | –20% | Varjazzjoni fil-Prodott Gross Reġjonali 1995-2003 | 8% | 29% | 3.5. Impatt fuq il-qagħda ta' l-ambjent Il-bidla fil-pajsaġġ espressa bħala l-bidla fiż-żona tar-raba' u l-art agrikola koltivabbli matul dawn l-aħħar snin x'aktarx li hija l-aktar bidla ambjentali tanġibbli u ta' l-aktar importanza għan-nies li jgħixu fiż-żoni Nordiċi sussidjati. Matul il-perjodu 1999-2003, iż-żoni ta' mergħa fiż-żoni sussidjati 1-3 naqsu bi 13 %. Il-prattiki agrikoli fiż-żoni sussidjati huma kkaratterizzati minn produzzjoni inqas intensiva u l-għelieqi huma ddedikati prinċipalment għat-tħawwil ta' ħaxix u għar-ragħi. Dan il-fatt, flimkien mal-qagħda ġeografika, jikkontribwixxi għal impatt inqas negattiv fuq l-ambjent minn dak ta' attivitajiet agrikoli f'żoni oħra tal-pajjiż. Il-forma ewlenija fil-koltivazzjoni hija r-ragħa li normalment teħtieġ livell baxx ta' użu ta' fertilizzanti u pestiċidi. Il-kundizzjonijiet klimatiċi wkoll jiffavorixxu l-użu ta' anqas prodotti għall-protezzjoni tal-pjanti. Proporzjon relattivament għoli ta' art jintuża għall-biedja organika, jiġifieri 32.6 % tar-raba' totali. Ġeneralment, jista' jitqies li t-tendenza li jintużaw anqas unitajiet iżda li jkunu ta' daqs akbar, bħalma hu l-każ fir-reġjun sussidjat, mhijiex dejjem ta' benefiċċju għall-ambjent. Is-sistemi moderni għall-produzzjoni tal-ħalib, li huma aktar komuni fost azjendi agrikoli ta' daqs kbir milli fiż-żgħar, sikwit huma bbażati fuq livell ta' ragħi aktar baxx. Ir-ragħi jikkostitwixxi mod importanti biex tinżamm il-bijodiversità u pajsaġġ fil-miftuħ. 3.6. Impatt fuq il-katina alimentari Il-problema prinċipali fis-suq agrikolu Żvediż hija l-ispejjeż għoljin għat-trasport minħabba d-distanzi twal u s-swieq relattivament żgħar b'konsegwenza tal-popolazzjoni ċkejkna. Dan jgħodd ħafna iktar għar-reġjuni tat-Tramuntana. Sabiex titjieb il-kompetittività, fiż-żoni sussidjati naqas l-għadd ta' biċċeriji u l-imħaleb u l-produzzjoni kkonċentrat ruħha. It-tnaqqis fl-għadd ta' stabbilimenti alimentari żied id-distanzi bejn dawn ta' l-aħħar u l-azjendi agrikoli, u magħhom l-ispejjeż għat-trasport. 4. Konklużjoni Dan ir-rapport jagħti rendikont ta' l-awtorizzazzjonijiet mogħtija u r-riżultati miksuba. Dan tfassal abbażi tad-data mogħtija mill-awtoritajiet Żvediżi skond l-Artikolu 143(2) ta' l-Att ta' Adeżjoni. Minnu, jinbtu dawn il-karatteristiċi ewlenin: (1) Rigward il-maġġoranza tas-setturi li jirċievu l-għajnuna Nordika, il-livelli ta' produzzjoni totali permessibbi jew il-limiti ta' l-għajnuna ma nqabżux, fil-perjodu ta' valutazzjoni, ħlief għas-settur tal-produzzjoni ta' bajd (tiġieġ li jbidu) li fih, kemm il-livelli ta' produzzjoni kif ukoll il-livelli ta' għajnuna nqabżu fl-2003, fl-2004 u fl-2005. (2) B'mod ġenerali, l-iżvilupp strutturali tas-settur agrikolu ma jitbegħidx mill-iżvilupp tas-settur fil-pajjiżi kollu. (3) Il-kontrolli mwettqa mill-Istati Membri juru l-preżenza ta' xi anomaliji. Madankollu, ta' min jinnota li teżisti għażla ta' l-elementi għall-kontroll limitata li żżid l-inċertezza statistika fir-riżultati. Ir-rapporti meħtieġ intressqu lill-Kummissjoni kif stabbilit fl-Att ta' Adeżjoni. (4) L-għan ta' l-iskema ta' l-għajnuna Nordika huwa li jiggarantixxi li tibqa' ssir attività agrikola fir-reġjun. Huwa diffiċli li tivverifika jekk l-Għajnuna Nordika laħqitx dan l-għan, minħabba li jeżistu skemi ta' sostenn oħrajn favur is-settur agrikolu li japplikaw ukoll fir-reġjun. Mill-introduzzjoni tagħhom, l-iskema, inklużi l-pagamenti u l-ammonti individwali kif ukoll id-deżinjazzjoni tas-sottoreġjuni qatt ma ġew ivverifikati. Għaldaqstant, il-Kummissjoni kkommissjonat studju biex tikseb stampa aktar dettaljata ta' l-iskema u l-effikaċja, l-effiċjenza u r-rilevanza ta' l-implimentazzjoni tagħha mill-1995 sa l-2005. L-istudju għandu wkoll jitwettaq fid-dawl tar-riformi tal-politika agrikola komuni. Ir-riżultati ta' dan l-istudju se jkunu disponibbli fil-Ħarifa 2007 u se jintużaw biex l-iskema ta' għajnuna Nordika tkompli tiżviluppa. Skond l-informazzjoni mogħtija mill-awtoritajiet Żvediżi, il-Kummissjoni tqis li, in ġenerali, l-awtoritajiet Żvediżi applikaw b'mod xieraq id-Deċiżjoni tal-Kummissjoni 2000/411/KE u d-Deċiżjoni tal-Kummissjoni 2004/291/KE dwar l-għajnuniet għar-reġjuni tat-Tramuntana. [1] Minħabba t-tibdil fid-definizzjoni ta' UAA, din iċ-ċifra tnaqset meta mqabbla mar-rapport preċedenti. L-azjendi agrikoli b'aktar minn 2 ettari biss huma inklużi fl-UAA. --------------------------------------------------